ORDE do 25 de marzo de 2026 pola que se nomean vogais do Xurado de Expropiación de Galicia.
Consellería de Vivenda e Planificación de Infraestruturas — II. Autoridades e persoal — 07/04/2026

A Lei 2/2016, do 10 de febreiro, do solo de Galicia, establece no seu artigo 11.1 que o Xurado de Expropiación de Galicia é un órgano colexiado permanente da Comunidade Autónoma de Galicia especializado nos procedementos para a fixación do prezo xusto na expropiación forzosa, cando a Administración expropiante sexa a Comunidade Autónoma ou as entidades locais do seu ámbito territorial.
A organización, funcionamento e réxime interior do Xurado de Expropiación regúlanse no Decreto 172/2018, do 20 de decembro, polo que se aproba o Regulamento de organización e réxime de funcionamento do Xurado de Expropiación de Galicia.
De conformidade co artigo 5 do Decreto 172/2018, o Pleno do Xurado de Expropiación de Galicia está composto por: a) Presidencia, b) Vogalías, c) Secretaría.
Das catorce vogalías que o compoñen, sete están reservadas polo artigo 7.1.f) a profesionais libres colexiados con acreditada competencia nas materias propias das competencias do Xurado, nomeados por orde da consellería de adscrición, por proposta dos presidentes dos colexios profesionais de Galicia a que pertenzan. As persoas titulares das vogalías serán substituídas nos casos de vacante, ausencia ou enfermidade polos suplentes designados no momento do seu nomeamento.
Polo que respecta á duración do nomeamento, o artigo 11 do Decreto 172/2018 prevé que estas vogalías serán designadas por un período de catro anos. Rematado este período continuarán no exercicio das súas funcións ata o nomeamento dos novos membros. As persoas titulares das vogalías poderán ser substituídas por proposta das organizacións que as propuxesen, e as persoas así nomeadas permanecerán no seu cargo, como máximo, polo tempo que lle falte á substituída para o cumprimento do mandato.
Entre os sete colexios profesionais representados no Xurado atópase o Colexio Oficial de Enxeñeiros de Montes. O nomeamento vixente de titular e suplente realizouse en virtude da Orde da Consellería de Infraestruturas e mobilidade do 26 de abril de 2022 (DOG núm. 87, do 5 de maio).
Ao se encontrar próxima a expiración do mandato e realizada a oportuna solicitude, o Colexio Oficial de Enxeñeiros de Montes achegou a proposta de nomeamento do vogal titular e do vogal suplente.
En consecuencia, en virtude da competencia que me atribúe o artigo 7.1.f) do Decreto 172/2018, do 20 de decembro, polo que se aproba o Regulamento de organización e réxime de funcionamento do Xurado de Expropiación de Galicia,
Primeiro. Nomear vogais do Xurado de Expropiación de Galicia en representación do Colexio Oficial de Enxeñeiros de Montes:
Titular: Rosalía Castro Ríos.
Suplente: Juan Carlos Llamazares Díaz.
Segundo. O nomeamento producirá efectos desde o día seguinte ao da expiración do mandato vixente.
Terceiro. Contra esta orde poderase interpoñer, potestativamente, recurso de reposición ante a conselleira de Vivenda e Planificación de Infraestruturas no prazo dun mes contado desde o día seguinte ao da súa publicación, de conformidade co establecido no artigo 123 da Lei 39/2015, do 1 de outubro, do procedemento administrativo común das administracións públicas, ou interpoñer directamente recurso contencioso-administrativo ante o Tribunal Superior de Xustiza de Galicia, no prazo de dous meses contados desde o día seguinte ao da súa publicación, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de marzo de 2026